Raspravljački eseji: Koliko se može vjerovati medijima

Rijetko kad čitam ozbiljne novine. Zašto? Zato što me deprimiraju. Teško je biti pozitivno raspoložen kraj toliko loših vijesti.

Ako samo pogledam naslove na prvoj stranici novina, odmah mi je jasno kakve vijesti donose. Novine su se pretvorile u crnu kroniku! Pitam se je li stvarno nužno izvijestit čitatelje o svakoj prometnoj nesreći i broju stradalih na cestama. Što bismo iz takvih vijesti trebali zaključiti? Da imamo loše ceste i loše vozače. Možda i nije sve tako crno, ali novinari kao da traže samo crne vijesti. One privlače čitatelje.

Moj je zaključak da nema potrebe redovito pratiti vijesti. Tako možemo samo pomisliti da je sve loše. A ipak nije.

Jedno vrijeme redovito sam čitao vijesti na svim mogućim portalima. Imao sam potrebu biti informiran.

S vremenom sam shvatio da su novinari, kada o nečem pišu, jako površni. To vidim kada čitam o stvarima o kojima i sam nešto znam. Onda primjećujem da novinari napišu krivo ime nekog mjesta ili osobe. Iznose i pogrešne ili neprovjerene podatke. Događaje prikazuju samo iz jednog kuta i uopće se ne trude obraditi temu malo detaljnije.

Takve vijesti ne vrijedi pratiti jer vas neće informirati ni o čemu.

Iz mojega čitateljskog iskustva mogu reći da medijima ne možemo vjerovati.

Mediji privlače publiku bombastičnim naslovima koji često nemaju puno veze sa sadržajem vijesti. Jednu sliku stvarnosti možete imati ako čitate samo naslove, dok sam članak mijenja prve dojmove. Tada vidite koliko su događaji o kojima se govori prenapuhani. Ima nešto malo istine, ali puno se toga doda. Novinari su izrazito subjektivno i navijački raspoloženi.

Ljudi ne bi trebali vijesti koje čuju ili pročitaju uzimati zdravo za gotovo. Moraju sami procijeniti koliko je u svemu tome istine.